**Ministru kabineta noteikumu projekta “Studiju virzienu atvēršanas un akreditācijas noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Studiju virzienu atvēršanas un akreditācijas noteikumi” (turpmāk – projekts) mērķis ir noteikt studiju virzienu atvēršanas un akreditācijas kārtību un noteikumus. Projekts stāsies spēkā 2019.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts saskaņā ar Augstskolu likuma 55.3panta (redakcijā, kas stāsies spēkā 2019.gada 1.janvārī):  - piekto daļu, kas nosaka, ka studiju virziena akreditācijas procesā Ministru kabineta noteiktajā kārtībā tiek novērtēts studiju virziens un tam atbilstošās studiju programmas;  - septīto daļu, kas nosaka, ka studiju virziena un tam atbilstošo studiju programmu akreditācijas prasības, tai skaitā novērtēšanas prasības, kā arī akreditācijas kārtību nosaka Ministru kabinets;  - 12.daļu, kas nosaka, ka Ministru kabinets nosaka studiju virzienus augstākajā izglītībā, studiju virziena atvēršanas kārtību, studiju virziena akreditācijas un ārpuskārtas akreditācijas kārtību, studiju virziena akreditācijas lapas paraugu, kā arī Studiju kvalitātes komisijas tiesības un pienākumus studiju virziena akreditācijā un Apelācijas komisijas tiesības un pienākumus studiju virziena akreditācijā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd studiju virzienu akreditācijas kārtību un noteikumus nosaka Ministru kabineta 2015.gada14.jūlija noteikumi Nr.407 “Augstskolu, koledžu un studiju virzienu akreditācijas noteikumi” (turpmāk – akreditācijas noteikumi). Akreditācijas noteikumi paredz ne tikai studiju virzienu akreditāciju, bet arī augstskolu un koledžu akreditāciju. Līdz ar to akreditācijas noteikumu izdošanas pamats ir ne tikai Augstskolu likuma 55.3panta devītā daļa, bet arī Augstskolu likuma 9.panta pirmā daļa un Izglītības likuma 14.panta 8.un 10.punkts un 27.pants. Saeima 2018.gada 21.jūnijā pieņēma likumu “Grozījumi Augstskolu likumā”, kas paredz izteikt jaunā redakcijā Augstskolu likuma 55.3pantu, līdz ar to nepieciešams noteikt studiju virzienu atvēršanas un akreditācijas noteikumus, jo ar 2018.gada 21.jūnija likuma “Grozījumi Augstskolu likumā” spēkā stāšanos 2019.gada 1.janvārī akreditācijas noteikumos ietvertie noteikumi par studiju virzienu akreditāciju zaudēs spēku.  Līdz šim par augstskolu, koledžu un studiju virzienu akreditāciju tika izstrādāti vieni Ministru kabineta noteikumi, taču ņemot vērā to, ka ar 2018.gada 21.jūnija likumu “Grozījumi Augstskolu likumā” ir paredzēts noteikt, ka studiju virziena novērtēšanu, kas ir studiju programmas akreditācijas sastāvdaļa, var veikt gan Akadēmiskās informācijas centrs, gan Eiropas augstākās izglītības kvalitātes nodrošināšanas reģistrā iekļauta kvalitātes nodrošināšanas aģentūra, kā arī noteikts, ka Akadēmiskās informācijas centrs nodrošina Studiju kvalitātes komisijas un Apelācijas komisijas tehnisko un organizatorisko darbību, ja tiktu izstrādāti vieni Ministru kabineta noteikumi, kas noteiktu gan studiju virzienu, gan augstskolu un koledžu akreditācijas kārtību, tajos Akadēmiskās informācijas centrs tiktu aprakstīts kā trīs atšķirīgu funkciju veicējs, jo saskaņā ar Augstskolu likuma 9.panta pirmo daļu augstskolu un koledžu akreditāciju organizē Akadēmiskās informācijas centrs. Šādu Ministru kabineta noteikumu projekta uztveramība būtu apgrūtināta, līdz ar to projekts paredz noteikt tikai studiju virzienu akreditācijas un ārpuskārtas akreditācijas kārtību.  Studiju virzienu atvēršanas kārtību šobrīd nosaka Ministru kabineta 2015.gada 14.jūlija noteikumi Nr.408 “Studiju programmu licencēšanas noteikumi” (turpmāk – licencēšanas noteikumi). Ar 2018.gada 21.jūnija likumu “Grozījumi Augstskolu likumā” studiju virzienu atvēršanas kārtību Ministru kabinetam deleģē noteikt Augstskolu likuma 55.3panta 12.daļa un vispārīgu studiju virzienu atvēršanas kārtību nosaka Augstskolu likuma 55.3panta pirmā daļa. Ņemot vērā minēto, projektā ir noteikta arī studiju virzienu atvēršanas kārtība, ko līdz šim regulēja licencēšanas noteikumi.  Projekta II.nodaļa nosaka studiju virzienu akreditācijā iesaistītās institūcijas un to tiesības un pienākumus. Studiju virzienu akreditācijā ir iesaistīta Studiju kvalitātes komisija un Apelācijas komisija, kuras izveidotas Ministru kabineta noteikumos par studiju programmu licencēšanu noteiktajā kārtībā.  Saskaņā ar projekta 2.punktu Studiju kvalitātes komisija pieņem lēmumu ne tikai par studiju virzienu akreditāciju vai atteikumu akreditēt studiju virzienu, bet arī par izmaiņām studiju virziena akreditācijas lapā un izmaiņām studiju virzienam atbilstošajās studiju programmās. Šādas izmaiņas var tikt veiktas studiju virziena akreditācijas termiņa laikā, līdz ar to arī par šādām izmaiņām ir kompetenta lemt Studiju kvalitātes komisija. Studiju virziena akreditācijas lapā ir iekļauta studiju programmas raksturojoša informācija, līdz ar to izmaiņu rezultātā, ir jāveic tajā izmaiņas. Taču ir noteikts, ka ir tik būtiskas izmaiņas, par kuru pieļaujamību ir jālemj Studiju kvalitātes komisijai un tādu izmaiņu novērtēšanai Akadēmiskās informācijas centrs apstiprina ekspertu. Savukārt tās izmaiņas, kas nav noteiktas projekta 2.3.apakšpunktā, ir vairāk tehniskas un par tām Studiju kvalitātes komisija lemj bez eksperta novērtējuma. Projekta 2.3.4.apakšpunkts paredz izmaiņas, kad studiju virziena akreditācijas periodā šim studiju virzienam atbilstošās studiju programmas ilguma vai apjoma izmaiņas pārsniedz 20 procentu no studiju virziena akreditācijas iesniegumā noteiktās studiju virzienam atbilstošās studiju programmas apjoma kredītpunktos. Minētais paredz, ka mainījies studiju programmas apjoms kredītpunktos vai studiju programmas ilgums gados. Vienlaikus izmaiņas studiju programmas apjomā kredītpunktos var būt saistītas ar izmaiņām studiju programmas saturā, piemēram, kad daļa studiju kursu tiek aizstāta ar pavisam citiem studiju kursiem. Projekta 2.3.5.apakšpunkts paredz izmaiņas, kad augstskolā vai koledžā attiecīgajā studiju virzienā vai studiju virzienam atbilstošajā studiju programmā strādājošā akadēmiskā personāla kvalifikācijas pazemināšanās kopš iepriekšējās studiju virziena akreditācijas, ja tās attiecas uz vismaz 20 procentiem no attiecīgajā studiju virzienā strādājošā akadēmiskā personāla kopskaita vai ja vismaz 50 procentu no kopīgā akadēmiskā darba apjoma augstskolā vai koledžā attiecīgajā studiju virzienā (neietverot studiju programmas brīvās izvēles daļas, prakšu un gala pārbaudījumu īstenošanu) izpildi vairs nenodrošina akadēmiskais personāls, kura ievēlēšanas vieta ir attiecīgā augstskola vai koledža. Minētais paredz izmaiņas, kad nomainās akadēmiskā personāla sastāvs attiecībā pret to akadēmisko personālu, kura kvalifikācija tika vērtēta studiju virziena akreditācijas laikā, vai samazinās akadēmiskā personāla skaits un studiju programmu īstenošanu nodrošina viespasniedzēji.  Ņemot vērā to, ka Studiju kvalitātes komisijas lēmumi ir administratīvie akti un to apstrīdēšana notiek Administratīvā procesa likumā noteiktajā kārtībā, tad projekta 3.punkts nosaka, ka Apelācijas komisija darbojas saskaņā ar Administratīvā procesa likumā noteikto kārtību un pieņem lēmumus par apstrīdētajiem Studiju kvalitātes komisijas lēmumiem atbilstoši Administratīvā procesa likumā noteiktajam.  Projekta 4.punktā ir noteikts, ka Studiju kvalitātes komisijai un Apelācijas komisijai ir Administratīvā procesa likumā noteiktās tiesības, kas, piemēram, ir tiesības iegūt lēmuma pieņemšanai nepieciešamo informāciju.  Projekta III.nodaļa nosaka studiju virzienu atvēršanas kārtību, līdz ar to projekta 5.punktā ir noteikts, ka projekta 1.pielikumā ir uzskaitīti studiju virzieni. Studiju virzieni ir saturiski līdzīgu studiju programmu grupa. Atsevišķi ir izdalīts studiju virziens “Jūrniecība”, ņemot vērā jūrniecības jomas profesiju īpašās prasības un dažādo jūrniecības profesiju sasaisti, un atsevišķi no šobrīd esošā studiju virziena “Lauksaimniecība, mežsaimniecība, zivsaimniecība, veterinārmedicīna un pārtikas higiēna” nodalīts studiju virziens “Veterinārmedicīna”, tādējādi dodot iespēju šo studiju virzienu akreditēt specializētā veterinārmedicīnas kvalitātes nodrošināšanas aģentūrā. Vienlaikus no studiju virziena “Izglītība, pedagoģija un sports” nodalīts studiju virziens “Sports”, ņemot vērā to, ka sports neatbilst izglītībai un pedagoģijai. Pāreja uz jaunajiem studiju virzieniem notiks, kad pienāks brīdis akreditēt to studiju virzienu, kuram atbilstošās studiju programmas tiks iekļautas citā studiju virzienā. Proti, līdz Augstskolu likuma pārejas noteikumu 48.punktā (redakcijā, kas stāsies spēkā 2019.gada 1.janvārī) noteiktā termiņa beigām akreditēti ir tie studiju virzieni, kas noteikti Augstskolu likuma pārejas noteikumu 48.punktā (redakcijā, kas stāsies spēkā 2019.gada 1.janvārī), iesniedzot iesniegumu studiju virziena akreditācijai, augstskola vai koledža to iesniegs par jauno studiju virzienu, proti, par studiju virzienu “Jūrniecība” līdz 2021.gada 31.decembrim, par studiju virzienu “Lauksaimniecība, mežsaimniecība, zivsaimniecība un pārtikas higiēna” un studiju virzienu “Veterinārmedicīna” līdz 2021.gada 31.decembrim, savukārt par studiju virzienu “Izglītība un pedagoģija” un studiju virzienu “Sports” līdz 2023.gada 31.decembrim.  Augstskolu likuma 55.3panta pirmā daļa (redakcijā, kas stāsies spēkā 2019.gada 1.janvārī) paredz, ka lēmumu par studiju virziena atvēršanu pieņem dibinātājs, līdz ar to valsts dibinātām augstskolām un koledžām tas arī turpmāk ir Ministru kabinets, savukārt pārējām augstskolām un koledžām tas ir to dibinātājs. Valsts dibinātu augstskolu koledžām dibinātājs ir attiecīgā valsts dibinātā augstskola. Projekta 6.punkts nosaka, ka valsts dibinātas augstskolas un koledžas iesniedz iesniegumu jauna studiju virziena atvēršanai Augstskolu likumā noteiktajā ministrijā, un nosaka, ka pārējās augstskolas un koledžas lūdz dibinātājam pieņemt lēmumu par jauna studiju virziena atvēršanu.  Projekta 7.punktā ietverts informācijas apjoms, kas valsts dibinātai augstskolai vai koledžai jāiesniedz, lai varētu tikt pieņemts lēmums par jauna studiju virziena atvēršanu. Projekta 7.punktā norādītā informācija sniegs priekšstatu par augstskolai vai koledžai pieejamajiem resursiem, kā arī par augstskolai vai koledžai nepieciešamo resursu studiju virziena atvēršanai un tam atbilstošo studiju programmu īstenošanai nodrošināšanu. Vienlaikus augstskolas un koledžas sniegs informāciju par studiju virziena ietvaros licencējamo studiju programmu plānu, tādējādi informējot par augstskolas vai koledžas darbības attīstību jaunajā studiju virzienā, kā arī augstskolai un koledžai jaunā studiju virziena attīstībai ir jāatbilst tās stratēģijai un jābūt iekļautai tās stratēģijā, lai būtu iespējams izvērtēt, vai attiecīgajai valsts dibinātājai augstskolai vai koledžai nepieciešams attīstīt jaunu studiju virzienu, tostarp informāciju par izveidoto un plānoto partnerību ar citām Latvijas un ārvalstu institūcijām un organizācijām studiju virziena īstenošanai.  Ņemot vērā to, ka lēmuma pieņemšanai ir nepieciešama visa projekta 7.punktā minētā informācija, institūcijai, kurā iesniegts iesniegums jauna studiju virziena atvēršanai, ir jāpārbauda iesniegtā informāciju un jālūdz iesniegt trūkstošā informācija, ja nav iesniegta visa nepieciešamā informācija. Projekta 7.6.1.apakšpunkts tāpat kā šobrīd licencēšanas noteikumi paredz noteikt, kuras institūcijas sniedz atzinumus par jauna studiju virziena atvēršanas atbilstību valsts attīstības prioritātēm, kas ir tas informācijas avots, kurš tiek ņemts vērā, lai izvērtētu studiju virziena atbilstību valsts attīstības prioritātēm, kā to nosaka Augstskolu likuma 55.3panta pirmā daļa (redakcijā, kas stāsies spēkā 2019.gada 1.janvārī). Projekta 7.6.2.un 7.6.3.apakšpunkti nosaka Latvijas Darba devēju konfederācijas un Izglītības un zinātnes ministrijas atzinumā norādāmo informāciju, ievērojot savukompetenci studija virzienu atvēršanas gadījumā. Izglītības un zinātnes ministrijai ir jāsagatavo atzinums par studiju virziena atvēršanas atbilstību valsts attīstības prioritātēm, kā arī par tā atvēršanas lietderību, pamatojoties uz izglītības kvalitātes monitoringa sistēmā pieejamajiem datiem. Projekta 39.punkts paredz, ka nosacījums par izglītības kvalitātes monitoringa sistēmā esošajiem datiem stājas spēkā 2019.gada 1.jūlijā, jo šobrīd izglītības kvalitātes monitoringa sistēma tiek izstrādāta un ir plānots, ka tajā būs pieejami dažādi dati par augstskolas un koledžas darbību, kas sniegs priekšstatu par attiecīgā studiju virziena attīstības nepieciešamību. Atbilstoši projekta 9.punktā noteiktajam tiek sagatavots Ministru kabineta tiesību akta projekts par jauna studiju virziena atvēršanu vai atteikumu atvērt jaunu studiju virzienu. Šī tiesību akta projekta sagatavošanai nav noteikts termiņš, ņemot vērā to, ka Augstskolu likuma 55.3panta pirmā daļa paredz, ka Ministru kabineta lēmums nav administratīvais akts. Ņemot vērā minēto, tas būs jāsagatavo saprātīgā termiņā. Šim tiesību akta projektam pievienojama projekta 7.6.apakšpunktā noteikto institūciju atzinumi. .  Projekta IV.nodaļa nosaka studiju virziena novērtēšanas kārtību, kas saskaņā ar Augstskolu likuma 55.3panta trešo daļu (redakcijā, kas stāsies spēkā 2019.gada 1.janvārī) ir nodalīta no lēmuma par studiju virziena akreditāciju pieņemšanas. Studiju virziena akreditācijas ietvaros veicamo studiju virziena novērtēšanu veic Akadēmiskās informācijas centrs kā Latvijas kvalitātes nodrošināšanas aģentūra vai Eiropas augstākās izglītības kvalitātes nodrošināšanas reģistrā iekļauta kvalitātes nodrošināšanas aģentūra. Vienlaikus saskaņā ar Augstskolu likuma 55.3panta 11.daļā noteikto Akadēmiskās informācijas centrs nodrošina Studiju kvalitātes komisijas un Apelācijas komisijas tehnisko un organizatorisko darbību. Līdz ar to Akadēmiskās informācijas centram ir divas funkcijas studiju virzienu akreditācijā. Ja augstskola vai koledža ir izvēlējusies novērtēšanu veikt pie Akadēmiskās informācijas centra, tad Akadēmiskās informācijas centrs veic studiju virziena novērtēšanu kā kvalitātes nodrošināšanas aģentūra, bet pēc tam, kad ir iesniegts iesniegums studiju virziena akreditācijai, darbojas kā Studiju kvalitātes komisijas sekretariāts. Projekta 10.punkts paredz, ka pirms augstskola vai koledža iesniedz iesniegumu studiju virziena akreditācijai, tā iesniedz iesniegumu studiju virziena novērtēšanai Eiropas augstākās izglītības kvalitātes nodrošināšanas reģistrā iekļautā kvalitātes nodrošināšanas aģentūrā vai Akadēmiskās informācijas centrā. Projekta 10.punktā noteikts, ka iesniegumam tiek pievienoti dokumenti, kurus noteicis attiecīgais novērtējuma veicējs. Lai arī projektā var tikt noteikta kārtība, kādā novērtēšanu veic ārvalstu kvalitātes nodrošināšanas aģentūras, tā nevar būt pārlieku detalizēta, ņemot vērā to, ka katrai kvalitātes nodrošināšanas aģentūrai ir savas iekšējās metodikas un procedūras, saskaņā ar kurām tās veic novērtēšanu un kuras atbilst Standartiem un vadlīnijām kvalitātes nodrošināšanai Eiropas augstākās izglītības telpā (turpmāk – ESG). Vienlaikus projektā tiek ietverti nosacījumi, lai studiju virzieni tiktu novērtēti vienveidīgi, proti, projekta 15.punkts nosaka kvalitātes nodrošināšanas aģentūrai pienākumu nodrošināt, ka studiju virziens tiek novērtēts saskaņā ar projekta 15punktā noteiktajām prasībām, projekta 16.punkts nosaka kvalitātes nodrošināšanas aģentūrai pienākumu nodrošināt, ka studiju programma tiek novērtēta saskaņā ar projekta 16.punktā noteiktajām prasībām, kā arī projekta 17.punkts nosaka, ka kvalitātes nodrošināšanas aģentūrai jānodrošina, ka katrai studiju programmai tiek piešķirts individuāls vērtējums atbilstoši 17.punktā noteiktajam (izcili, labi, viduvēji, neapmierinoši). Tādējādi tiek nodrošināts, ka studiju virzieni un studiju programmas tiek novērtētas pēc vienādām prasībām, kas nodrošinās, ka lēmumi par studiju virzienu akreditāciju tiek pieņemti pēc vienādām prasībām. Ņemot vērā projekta 15., 16.un 17.punktā izdarīto vērtēšanu, kvalitātes nodrošināšanas aģentūrai būs jānodrošina, ka atbilstoši projekta 18.punktā noteiktajam tiek sagatavots ekspertu kopīgais atzinums, kurā ir novērtētas visas prasības un sniegti vērtējumi, kas nepieciešami, lai pieņemtu lēmumu par studiju virziena akreditāciju. Projekta 15.2.apakšpunktā ir noteikts, ka studiju virziena novērtēšanā jānovērtē mākslinieciskā jaunrade, ņemot vērā to, ka Augstskolu likumā ir ietverta VII¹.nodaļa, kas regulē māksliniecisko jaunradi augstskolās.  Projekta 12.punktā noteikts kritērijs, kas jāņem vērā augstskolai vai koledžai izvēloties studiju virziena novērtētāju. Projekta 14.punkts paredz, ka kvalitātes nodrošināšanas aģentūrai rakstiski ir jāapliecina tās spēja veikt studiju virzienu novērtēšanu atbilstoši normatīvajos aktos noteiktajai kārtībai. Šis prasība ir būtiska, ņemot vērā to, ka studiju programmu grupu novērtēšana pastāv nelielā skaitā valstu, līdz ar to citu valstu kvalitātes nodrošināšanas aģentūrām ir jāapliecina to izpratne studiju programmu grupu novērtēšanā. Kā arī tiks nodrošināts augstāko izglītību reglamentējošo normatīvo aktu tulkojums, lai ārvalstu aģentūra varētu iepazīties ar Latvijas nacionālo regulējumu kvalitātes novērtēšanai, kas aģentūrai būs jāņem vērā veicot novērtējumu. Ar projekta 12.punktu ir noteikts, ka augstskola vai koledža un aģentūra, abpusēji vienojoties, slēdz līgumu par studiju virziena novērtēšanu, atrunājot augstskolas vai koledžas un aģentūras tiesības, pienākumus, atbildību un pakalpojuma apmaksas kārtību. Minētā līguma slēgšanas kārtību nosaka aģentūra. Augstskola var slēgt trīspusēju līgumu starp augstskolu, aģentūru un centru. Akadēmiskās informācijas centrs publicē līguma satura izstrādes vadlīnijas. Projekta 14.punktā ir noteikts, ka studiju virziena novērtēšanai jāapstiprina vismaz pieci eksperti. Akreditācijas noteikumi šobrīd paredz, ka studiju virziena novērtēšanu veic pieci eksperti. Ņemot vērā to, ka studiju virzienā var būt liels skaits dažādu studiju programmu, tad var būt lietderīgi apstiprināt vairāk ekspertus, līdz ar to projekts tādu iespēju dod. Pieci eksperti ir optimāls skaits, jo studiju programmas licencēšanā ir trīs eksperti, savukārt augstskolas vai koledžas akreditācijā ir septiņi eksperti. Projekta 14.punkts arī paredz, ka studiju virziena novērtēšanā kā novērotāji piedalās Latvijas Studentu apvienības un Latvijas Izglītības un zinātnes darbinieku arodbiedrības deleģēti pārstāvji, kuru darbības kārtību nosaka Akadēmiskās informācijas centrs .  Projekta 15.punktā ir noteiktas prasības, saskaņā ar kurām jānovērtē studiju virziens, un projekta 16.punktā ir noteiktas prasības, saskaņā ar kurām jānovērtē studiju programmas. Studiju virziena un studiju programmu novērtēšanai ir noteiktas atšķirīgas prasības, ņemot vērā to, ka ir prasības, ko var novērtēt visam studiju virzienam kopumā, un ir prasības, kuras ir ļoti svarīgi novērtēt tikai attiecībā uz konkrētu studiju programmu. Projekta 15.2.apakšpunkts paredz, ka nepieciešams novērtēt zinātniskās pētniecības un mākslinieciskās jaunrades atbilstību zinātnes un mākslinieciskās jaunrades attīstības līmenim. Šāda prasība noteikta, ņemot vērā to, ka Augstskolu likuma 5.panta pirmā daļa nosaka, ka augstskolas to autonomijas ietvaros nodrošina studiju, pētniecības un mākslinieciskās jaunrades darba nedalāmību, un otrā daļa nosaka, ka augstskolas izstrādā studiju programmas, izraugās akadēmisko personālu, iekārto laboratorijas, darbnīcas, bibliotēkas un citas struktūras tā, lai studējošajam dotu iespēju iegūt zināšanas, akadēmisko izglītību un profesionālo prasmi atbilstoši zinātnes attīstības līmenim. Savukārt Augstskolu likuma 5.panta piektā daļa nosaka, ka augstskolas rūpējas par jauno zinātnieku sagatavošanu un nodrošina viņiem iespēju iekļauties pasaules akadēmiskajos procesos. Augstskolu likuma 26.panta otrā daļa paredz, ka augstskolas personālam darba pienākumi jāpilda tā, lai augstskola spētu īstenot savus uzdevumus. Augstskolu likuma 27.panta otrā daļa nosaka, ka augstskolas akadēmiskais personāls veic zinātniskos pētījumus, mākslinieciskās jaunrades darbu un piedalās studējošo izglītošanā. Augstskolu likuma 60.panta pirmā daļa nosaka, ka zinātniskā pētniecība ir ikvienas augstskolas darba neatņemama sastāvdaļa, un tās mērķis ir zinātnisku atziņu iegūšana, mācību un studiju zinātniska pamatošana un tālāka attīstīšana, praktiski svarīgu uzdevumu risināšana ar pētnieciskām metodēm. Augstskolu likuma 63.1panta pirmā daļa nosaka, kādās studiju programmās īsteno māksliniecisko jaunradi, savukārt otrā daļa nosaka, ka mākslinieciskās jaunrades mērķis ir mākslu studiju ietvaros nodrošināt mākslinieciski augstvērtīgu darbu veidošanas prasmju iegūšanu un attīstības praktiskās iemaņas unikālu māksliniecisku ideju īstenošanā, kā arī trešā daļa nosaka, ka mākslinieciskās jaunrades uzdevums ir mākslu studiju programmu ietvaros nodrošināt un attīstīt studiju, pētniecības un mākslinieciskās jaunrades darba vienotību, sekmēt izcilību un kvalitāti, konkurētspēju un eksportspēju. Ņemot vērā visu minēto, secināms, ka augstskolai jānodarbojas ar zinātnisko pētniecību un māksliniecisko jaunradi, kas nepieciešama, lai pamatotu studijas, savukārt lai tiktu iegūta mūsdienu līmenim atbilstoša izglītība, zinātniskajai pētniecībai un mākslinieciskajai jaunradei jābūt atbilstošai to attīstības līmenim, proti, aktuālai. Kas attiecās uz to, ka koledžas ar zinātnisko pētniecību un māksliniecisko jaunradi nodarbojas citādā līmenī, tad ir jāuzsver, ka tā kā kvalitātes nodrošināšanas aģentūra izstrādās kritērijus, saskaņā ar kuriem novērtēt konkrēto prasību, tad ir dota iespēja noteikt katram studiju programmas veidam savus kritērijus, atbilstoši tam, kāda ir attiecīgo studiju programmu specifika. Savukārt projekta 17.punktā ir noteikti vērtējumi, kurus piešķir studiju programmām, kas būs pamats lēmuma pieņemšanai par studiju virziena akreditāciju. Kā arī ļaus noteikt tās studiju programmas, kuras novērtētas kā neatbilstošas normatīvo aktu prasībām (novērtētas neapmierinoši), līdz ar to saskaņā ar Augstskolu likuma 1.panta 1.1punktā noteikto netiks uzskatītas par akreditētām. Vienlaikus šādas studiju programmas būs piederīgas noteiktam studiju virzienam, jo atbilstoši Ministru kabineta noteikumu projekta “Studiju virzienu programmu licencēšanas noteikumi” (VSS-911) 1.pielikumam studiju programmas licencē tiek norādīts studiju virziens, kurā tiks īstenota konkrētā studiju programma. Projekta 30.punktā ir ietverts nosacījums, ka Augstskolu likumam atbilstošas un līdz ar to studiju virziena akreditācijas lapā iekļaujamas ir tās studiju programmas, kuras ir saņēmušas vērtējumu izcili, labi vai viduvēji, tādējādi tiek skaidri noteikts, kuras studiju programmas tiks uzskatītas par akreditētām, jo atbilstoši Augstskolu likuma 1.panta 1.1punktam (redakcijā, kas stāsies spēkā 2019.gada 1.janvārī) akreditēta studiju programma ir tā studiju programma, kas studiju virziena novērtēšanas procesā atzīta par atbilstošu Augstskolu likuma prasībām, proti, saņēmusi vērtējumu izcili, labi vai viduvēji, jo tā studiju programma, kas saņēmusi vērtējumu “neapmierinoši” uzskatāma par neatbilstošu Augstskolu likumā noteiktajam. Augstskolām un koledžām ir divas iespējas, ko darīt ar tādām studiju programmām, kuras nav tikušas iekļautas akreditētā studiju virzienā, jo saņēmušas vērtējumu “neapmierinoši”. Pirmā iespēja ir lūgt atņemt studiju programmas licenci saskaņā ar Augstskolu likuma 55.2panta astotās daļas 9.punktā (redakcijā, kas stāsies spēkā 2019.gada 1.janvārī) noteikto. Šādu iespēju augstskolai vai koledžai būtu lietderīgāk izmantot pirms tiek pieņemts lēmums par studiju virziena akreditāciju, jo tas var ietekmēt termiņu, uz kādu studiju virziens var tikt akreditēts. Proti, augstskola vai koledža Studiju kvalitātes komisijas sēdē var informēt Studiju kvalitātes komisiju, ka tā ir veikusi nepieciešamās darbības, lai varētu tikt pieņemts lēmums par studiju programmas licences atņemšanu, vai arī par šādu augstskolas vai koledžas lēmumu var informēt arī pirms Studiju kvalitātes komisijas sēdes, kurā tiks skatīts jautājums par attiecībā studiju virziena akreditāciju. Augstskolas un koledžas atbildība ir atbalstīt studiju programmas licences atņemšanu, ņemot vērā to, ka augstskolai un koledžai ir jānodrošina studējošo interešu aizsardzība. Otrā iespēja ir turpināt īstenot studiju programmu, veicot tajā uzlabojumus, vienlaikus informējot studējošos, ka valsts atzītu diplomu tie saņemt nevarēs, jo saskaņā ar Augstskolu likumā noteikto tā nav uzskatāma par akreditētu studiju programmu. Kad trūkumi studiju programmas īstenošanā novērsti, iesniegt iesniegumu studiju virziena novērtēšanai un secīgi studiju virziena akreditācijai. Proti, šīs iespējas gadījumā, lai attiecīgās studiju programmas apguves rezultātā varētu izsniegt valsts atzītu diplomu, augstskolai vai koledžai var nākties iesniegt studiju virziena akreditācijas iesniegumu kādu laiku pirms studiju virziena akreditācijas termiņa beigām. Lēmums ar nosacījumu nevar tikt pieņemts, ņemot vērā to, ka saskaņā ar Augstskolu likuma nosacījumiem šāda studiju programma nav uzskatāma par akreditētu studiju programmu, līdz ar to tā ir jāakreditē, lai to varētu uzskatīt par akreditētu studiju programmu, proti, ir jāveic šīs studiju programmas novērtējums, līdz ar to nevar paredzēt lēmumā termiņu, kurā ir jānovērš trūkumi studiju programmā un tad tā var tikt uzskatīta par akreditētu studiju programmu. Būtiski ir ņemt vērā, ka studējošo un darba devēju interesēs nav, ka studējošais apgūst un beigās iegūst valsts atzītu diplomu par tādas studiju programmas apguvi, kas atzīta par neatbilstošu Augstskolu likuma prasībām (novērtēta ar vērtējumu “neapmierinoši”), līdz ar to ir samērīgi paredzēt, ka augstskola vai koledža šādas studiju programmas slēdz, nevis turpina īstenot zemā kvalitātē, proti, nepienācīgi sagatavo studējošos attiecīgajā specialitātē. Šādās situācijās augstskolai un koledžai ir jāuzņemas atbildība par to, ka tās nav spējušas nodrošināt studējošajam normatīvo aktu prasībām atbilstošu izglītību.  Saskaņā ar ESG 2.6.punktu ekspertu kopīgie atzinumi ir jāpublicē pilnībā, savukārt ESG 2.3.punkts paredz, ka tiek veikti pēcnovērtējuma pasākumi, proti, tiek veikta uzraudzība pār to, kā augstskolas vai koledžas ievieš rekomendācijas un novērš konstatētos trūkumus un nepilnības. Ņemot vērā to, ka ekspertu kopīgie atzinumi ir jāpublicē un būtiski ir, ka ir pieejama informācija par augstskolu un koledžu veiktajiem uzlabojumiem, projekta 19.punkts paredz, ka kvalitātes nodrošināšanas aģentūrām ir jānodrošina ekspertu kopīgo atzinumu un informācijas par pēcnovērtējuma rezultātiem publisku pieejamību.  Projekta V.nodaļa nosaka studiju virziena akreditācijas kārtību. Studiju virziena akreditāciju ierosina augstskola vai koledža saskaņā ar projekta 20.punktu, iesniedzot Akadēmiskās informācijas centrā iesniegumu studiju virziena akreditācijai, kurā norāda projekta 21.punktā noteikto studiju virzienu un studiju programmas raksturojošo informāciju.  Projekta 22.punkts paredz, ka iesniegumam studiju virziena akreditācijai pievieno ekspertu kopīgo atzinumu, kas pievienojams saskaņā ar Augstskolu likuma 55.3panta trešo daļu (redakcijā, kas stāsies spēkā 2019.gada 1.janvārī), dokumentus, kas tika iesniegti attiecīgajā kvalitātes nodrošināšanas aģentūrā, lai Studiju kvalitātes komisijai ir pieejami dokumenti, kas ir bijis viens no avotiem studiju virziena novērtēšanai. Vienlaikus iesniegumam pievienojams arī starp augstskolu vai koledžu un kvalitātes nodrošināšanas aģentūru noslēgtais līgums, lai būtu iespējams iepazīties ar studiju virziena novērtēšanas veikšanas nosacījumiem. Administratīvā procesa likuma 59.panta otrās daļas otrais teikums nosaka, ka, ja nepieciešamā informācija ir nevis administratīvā procesa dalībnieku, bet gan citas institūcijas rīcībā, iestāde to iegūst pati, nevis pieprasa no administratīvā procesa dalībnieka. Ņemot vērā minēto, projekta 22.punktā ir noteikts, ka Akadēmiskās informācijas centrs informāciju par augstskolu un koledžu, kas ir dažādos reģistros, iegūst no šiem reģistriem.  Akadēmiskās informācijas centrs šobrīd izstrādā e-platformu, kurā tiks paredzēta tikai elektroniska iesniegumu iesniegšana, līdz ar to projekta 23.punkts jau nosaka, ka iesniegums iesniedzams elektroniskā formā un tas parakstāms ar drošu elektronisko parakstu, jo arī šobrīd akreditācijas noteikumi paredz, ka papīra formā iesniegtam iesniegumam pievienojama iesnieguma kopija elektroniskā datu nesējā.  Projekta 24.punkts paredz, ka iesniegums un tam pievienotie dokumenti jāiesniedz valsts valodā, ņemot vērā to, ka Studiju kvalitātes komisija ir valsts institūcija un tajā dokumenti jāiesniedz un lietas jāizskata valsts valodā. Vienlaikus lai izvairītos no pārpratumiem tulkojumos, augstskolai vai koledžai ir pienākums iesniegt dokumentus arī tajā svešvalodā, kādā tie iesniegti kvalitātes nodrošināšanas aģentūrā, kā arī iesniegt ekspertu kopīgo atzinumu tajā svešvalodā, kādā tas sagatavots.  Lai varētu objektīvi novērtēt augstskolu vai koledžu, ir nepieciešams saņemt visus novērtēšanai nepieciešamos dokumentus, līdz ar to projekta 25.punkts paredz noteikt, ka Akadēmiskās informācijas centrs pārbauda iesniegumu un lūdz iesniegt trūkstošo informāciju, ja kaut kāda informācija nav iesniegta. Projekta 26.punkts paredz gadījumus, kuros iesniegums tiek atstāts bez izskatīšanas, par to informējot iesniedzēju, jo ir kavēta iesnieguma izskatīšana. Saskaņā ar Augstskolu likuma 55.3panta ceturto daļu (redakcijā, kas stāsies spēkā 2019.gada 1.janvārī) lēmums par studiju virziena akreditāciju pieņemams četru mēnešu laikā. Ņemot vērā to, ka lēmuma pieņemšanas termiņš nav neierobežots un lēmums ir administratīvais akts un tā pieņemšanas kavēšana var radīt nelabvēlīgas sekas Studiju kvalitātes komisijai, augstskolai vai koledžai var tikt dota iespēja novērst iesniegumā trūkumus, taču trūkumu novēršana nevar ilgt nesamērīgi ilgi.  Projekta 26.1.apakšpunkts paredz, ka iesniegums tiek atstāts bez izskatīšanas, par to informējot iesniedzēju, ja nav saņemta visa pieprasītā informācija, jo, pirmkārt, nav iespējams veikt pilnvērtīgu studiju virziena novērtēšanu, ja nav iesniegta visa nepieciešamā informācija, un, otrkārt, atkārtota informācijas pieprasīšana arī nevar notikt vairākkārtīgi, jo lēmuma pieņemšanai ir noteikts termiņš, kas ir jāievēro Studiju kvalitātes komisijai, un Akadēmiskās informācijas centram ir jānodrošina, ka tas tiek ievērots.  Projekta 26.2.apakšpunkts paredz, ka iesniegumu atstāj bez izskatīšanas, par to informējot iesniedzēju, ja dokumenti nav noformēti atbilstoši normatīvajos aktos noteiktajām dokumentu noformēšanas prasībām, jo šāda iesnieguma izskatīšana var būt apgrūtināta, ja tas ir nesaprotams.  Projekta 27.punktā ir noteikts, kādām institūcijām ir jālūdz sniegt viedoklis par studiju virzienu un tam atbilstošajām studiju programmām. Izglītības kvalitātes valsts dienests, kas saskaņā ar Izglītības likuma 20.panta pirmo daļu kontrolē izglītību reglamentējošo normatīvo aktu ievērošanu, sniedz informāciju par augstskolas vai koledžas darbībā konstatētajiem normatīvo aktu pārkāpumiem, kas ir jāņem vērā pieņemot lēmumu par studiju virziena akreditāciju. Savukārt sertifikācijas institūcija ir tā institūcija, kas visdetalizētāk var izvērtēt, vai augstskola vai koledža īsteno studiju programmas reglamentēto profesiju jomā atbilstoši normatīvajiem aktiem, tas ir, sniedz apliecinājumu, ka tiek nodrošināta starptautisko un nacionālo normatīvo aktu ievērošana studiju programmu īstenošanā. Līdzīgi ir attiecībā uz studiju programmām militārās aizsardzības jomā un Aizsardzības ministriju, kurai jālūdz sniegt viedokli gadījumā, ja studiju programmas tiek īstenotas militārās aizsardzības jomā.  Projekta 28.punkts nosaka, ka gadījumos, kad tiek lemts par tāda studiju virziena akreditāciju, kurā ir iekļauta studiju programma, kurā sagatavo speciālistus reglamentētajās profesijās, Studiju kvalitātes komisijas sēdēs kā novērotājam ir jāpiedalās profesionālās kvalifikācijas atzīšanas koordinātoram, kā arī tam ir jāsniedz viedoklis par attiecīgo studiju programmu viena mēneša laikā pēc Akadēmiskās informācijas centra lūguma saņemšanas. Ņemot vērā to, ka reglamentētajām profesijām ir noteiktas īpašas prasības un Latvija ir uzņēmusies saistības ievērot reglamentētajām profesijām noteiktās prasības, profesionālās kvalifikācijas atzīšanas koordinātors ir atbildīgs par to, lai Latvijā iegūtā izglītība atbilstu noteiktajām prasībām, līdz ar to tā dalība studiju virzienu akreditācijā ir nepieciešama.  Projekta 29.punkts  nosaka nosacījumus, pie kādiem Studiju kvalitātes komisija var pieņemt lēmumu par studiju virziena akreditāciju uz sešiem gadiem un diviem gadiem vai atteikumu akreditēt studiju virzienu. Nosacījumi ir sasaistīti ar studiju virzienam atbilstošajām studiju programmām doto vērtējumu un studiju virziena novērtēšanā konstatētajiem trūkumiem un nepilnībām. Augstskolu likuma 55.2panta astotās daļas 9.punkts paredz, ka studiju programmas licenci var atņemt studiju programmai, kura studiju virziena novērtēšanas ietvaros atzīta par neatbilstošu Augstskolu likuma prasībām, proti, tā ir studiju programma, kura saskaņā ar projektā noteikto kārtību ir novērtēta neapmierinoši. Ja studiju virzienā ir šādas studiju programmas, augstskola vai koledža, lai studiju virzienam netiktu atteikta akreditācija, var lūgt Studiju kvalitātes komisiju pieņemt lēmumu par neapmierinoši novērtētas studiju programmas licences atņemšanu. Tādā gadījumā, ja neapmierinoši novērtētajai studiju programmai tiek atņemta licence un tā vairs nav studiju virzienā, var mainīties lēmums, kādu Studiju kvalitātes komisija var pieņemt saskaņā ar projekta 29.punktā noteikto. Savukārt ja studiju virziens var tikt akreditēts uz diviem gadiem, bet tajā ir neapmierinoši novērtētas studiju programmas, kurām netiek atņemtas studiju programmu licences, tādas studiju programmas saskaņā ar Augstskolu likuma 1.panta 1.1punktu tiks uzskatītas par neakreditētām, proti, pēc to apguves nevarēs izsniegt valsts atzītu diplomu. Papildus ir iekļauts nosacījums, ka studiju virzienu nevar akreditēt uz diviem gadiem atkārtoti pēc kārtas, jo tas liecina par to, ka studiju virzienam atbilstošo studiju programmu īstenošanā ir ilgstošas problēmas. Kā arī ja studiju virziena iepriekšējā akreditētā konstatētie trūkumi ir novērsti un kārtējā akreditācijā ir konstatēti citi trūkumi, kuru dēļ atkārtoti studiju virziens akreditējams uz diviem gadiem, tad tas liecina, ka studiju virziena vadībā un kvalitātes nodrošināšanas sistēmā ir trūkumi un nepilnības, kuras augstskola vai koledža nespēj novērst studiju virziena akreditācijas termiņa ietvaros. Vienlaikus ir pieļaujama studiju virziena akreditācija uz diviem gadiem divas reizes pēc kārtas, ja iepriekšējā studiju virziena akreditācija bija pirmā studiju virziena akreditācija un studiju virziens tika akreditēts uz diviem gadiem un tā otrajā akreditācijā tas atkal būtu akreditējams uz diviem gadiem. Kā arī 29.punkts nosaka, ka Studiju kvalitātes komisijas lēmumā ir jāatspoguļo studiju programmu novērtējumi, kā arī visa cita Studiju kvalitātes komisijas rīcībā esošā informācija.  Ja tiek pieņemts lēmums par studiju virziena akreditāciju, augstskolai vai koledžai tiek izsniegts lēmums par studiju virziena akreditāciju un Studiju kvalitātes komisijas priekšsēdētāja parakstīta studiju virziena akreditācijas lapa saskaņā ar projekta 2.pielikumā ietverto studiju virziena akreditācijas lapas paraugu. Vienlaikus projekta 31.punktā ir noteikts, ka lēmumu kopijas tiek nosūtītas Izglītības un zinātnes ministrijai, kas ir informācijas apmaiņas nolūkos.  Projekta 2.5.apakšpunktā ir noteikts, ka studiju programmas, kas licencēta pēc studiju virziena akreditācijas, akreditāciju, apliecina studiju programmas licence, jo studiju programma nebūs iekļauta studiju virziena akreditācijas lapā līdz kārtējai studiju virziena akreditācijai. Tādējādi tiek novērsts administratīvais slogs Akadēmiskās informācijas centram un Studiju kvalitātes komisijai, kam pēc katras studiju programmas licencēšanas būtu jāmaina studiju virzienu akreditācijas lapas. Vienlaikus 2.5.apakšpunkts paredz, ka Studiju kvalitātes komisija lemj par studiju programmas, kas licencēta pēc studiju virziena akreditācijas, iekļaušanu studiju virziena akreditācijas lapā, kad ir divu gadu laikā pēc studiju programmas īstenošanas uzsākšanas ir saņemts divu Akadēmiskās informācijas centra apstiprinātu ekspertu vērtējums par studiju programmu. Tas ir nepieciešams, lai pārliecinātos par studiju programmas īstenošanas kvalitāti, kā arī lai studiju programma varētu tikt iekļauta studiju virziena akreditācijas lapā par to ir jābūt saņemtam novērtējumam, jo novērtējums tiek noradīts akreditācijas lapā.  Skaidrojams, ka projekta 2.5.apakšpunkts nosaka to, ka noteiktā kārtībā licencēta studiju programma (licence tiek piešķirta pirms studiju programma uzsāk savu darbību), kurai nav veikts individuāls vērtējums studiju virziena akreditācijas ietvaros, pēc savas īstenošanas 2 gadu termiņa, ir:   1. pārbaudāma atbilstoši projekta 16.punktam; 2. tai piešķirams vērtējums kā tas ir visām tām studiju programmām, kuras ir akreditētajā studiju virzienā.   Minēto prasību izpildi nosaka Augstskolu likuma (redakcijā, kas stāsies spēkā 2019.gada 1.janvārī) 1.panta 1.¹ punkts un attiecīgi arī 55.³ panta piektā, sestā un septītā daļa.  Vēršam uzmanību, ka studiju programmas individuālais vērtējums ir nepieciešams, lai:   1. potenciālie studenti (Latvijas un ārvalstu) saņemtu precīzu informāciju par interesējošās studiju programmas kvalitāti; 2. nodrošinātu studiju programmu, kas gatavo speciālistus reglamentētajām profesijām, kvalitātes novērtēšanu; 3. mērķtiecīgāk investētu valsts budžeta finansējumu studijām kvalitatīvākajās studiju programmās ; 4. pārliecinātos par augstākās izglītības internacionalizācijas piedāvājuma kvalitāti; 5. nodrošinātu monitoringu studiju programmu kvalitātes izmaiņām, tostarp, tām studiju programmām, kuras saņēmušas ES struktūrfondu investīcijas.   Projekta VI. nodaļā noteikta studiju virzienu ārpuskārtas akreditācija, kur noteikts, ka lēmumu pieņem izglītības un zinātnes ministrs saskaņā ar Augstskolu likuma 55.3panta 10.daļā (redakcijā, kas stāsies spēkā 2019.gada 1.janvārī) noteikto. Projekta 33.punkts nosaka, ka izglītības un zinātnes ministra lēmumā ir ietverts, kura kvalitātes nodrošināšanas aģentūra veiks studiju virziena novērtēšanu. Kā arī studiju virziena novērtēšanas veicējs ir jāizvēlas ņemot vērā projekta 12.punktā noteikto apliecinājumu. Projekta 34.punktā ir noteikts, ka studiju virziena novērtēšana un akreditācija notiek saskaņā ar projekta IV.un V.nodaļā noteikto kārtību, ņemot vērā to, ka studiju virzienu arī ārpuskārtas akreditācijas laikā ir jānovērtē un jāakreditē atbilstoši vispārējai kārtībai, lai tas būtu objektīvs process.  Projekta 35.punkts nosaka, prasības lēmumiem, ko pieņems Studiju kvalitātes komisija ārpuskārtas studiju virziena akreditācijas gadījumā. Studiju kvalitātes komisijas lēmumi studiju virziena ārpuskārtas akreditācijas gadījumā atšķiras no lēmumiem, ko var pieņemt Studiju kvalitātes komisija kārtējās akreditācijas laikā.  Projekta 36.punkts paredz, ka ārpuskārtas studiju virziena akreditācijas izmaksas sedz no Izglītības un zinātnes ministrijas budžeta, kas atbilst tam, ka par studiju virziena akreditāciju maksā tas, kurš ir studiju virziena akreditācijas ierosinātājs.  Projekta 37.punkts risina situācijas, ja iesniegums studiju virziena akreditācijai ir ticis iesniegts pirms projekta spēkā stāšanās dienas. Tādā gadījumā iesniegums studiju virziena akreditācijai ir izskatāms saskaņā ar normatīvajiem aktiem, kas bija spēkā iesnieguma iesniegšanas dienā. Projekta 38.punkts nosaka, ka projekts stājas spēkā 2019.gada 1.janvārī, jo 2018.gada 21.jūnija likums “Grozījumi Augstskolu likumā” stājas spēkā 2019.gada 1.janvārī un līdz ar to akreditācijas noteikumos iekļautie studiju virzienu akreditācijas noteikumi tajā brīdī zaudē spēku. Lai neizveidotos situācija, ka ir periods, kurā nav regulēts jautājums par to, kā tiek akreditēti studiju virzieni, projektam ir jāstājas spēkā 2019.gada 1.janvārī. Porjekta 39.punkts nosaka, ka noteikumu 7.6.3. apakšpunkta nosacījums par izglītības kvalitātes monitoringa datiem stājas spēkā 2019. gada 1. jūlijā. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Augstskolas un koledžas, Akadēmiskās informācijas centrs, Eiropas augstākās izglītības kvalitātes nodrošināšanas reģistrā iekļautas kvalitātes nodrošināšanas aģentūras, studējošie, studētgribētāji, Studiju kvalitātes komisija, Apelācijas komisija. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskajam regulējumam ir ietekme uz šīs sadaļas 1.punktā minētajām sabiedrības mērķgrupām un institūcijām Projektā tiek paredzēts, ka studiju virziena novērtēšanu var veikt arī ārvalsts kvalitātes nodrošināšanas aģentūra. Projekta 2.5.apakšpunkts paredz papildus procedūras ieviešanu studiju programmām, kurs tiks licencētas pēc studiju virziena akreditācijas. |
| 3. | Administratīvo izmaksu monetārs novērtējums | Izmaksu novērtējumu nevar veikt, ņemot vērā to, ka šobrīd nevar noteikt kāds informācijas apjoms augstskolām un koledžām būs jāsagatavo un jāiesniedz akreditācijai, līdz ar to nevar noteikt standarta izmaksas, kas būtu attiecināmas uz katru studiju virziena akreditācijas gadījumu, jo iesniedzamās informācijas apjoms var mainīties, ņemot vērā to, ka studiju virzienā var būt dažāds studiju programmu skaits, kā arī ņemot vērā to, kādu informācijas apjomu pieprasa iesniegt attiecīgā kvalitātes nodrošināšanas aģentūra.  Projekta 2.3. un 2.5. apakšpunktā veiktās darbības augstskola vai koledža sedz no saviem līdzekļiem saskaņā ar Akadēmiskā informācijas centra izstrādāto cenrādi. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nepieciešams izstrādāt Ministru kabineta noteikumu projektu par studiju programmu licencēšanu, jo Augstskolu likuma 55.2panta 12.daļa (redakcijā, kas stāsies spēkā 2019.gada 1.janvārī) dod deleģējumu Ministru kabinetam noteikt Studiju kvalitātes komisijas un Apelācijas komisijas izveidošanas kārtību, bet saskaņā ar Augstskolu likuma 55.3panta ceturto daļu (redakcijā, kas stāsies spēkā 2019.gada 1.janvārī) Studiju kvalitātes komisija pieņem lēmumu par studiju virzienu akreditāciju un astoto daļu (redakcijā, kas stāsies spēkā 2019.gada 1.janvārī) Studiju kvalitātes komisijas lēmumus var apstrīdēt Apelācijas komisijā. Projektam jāstājas spēkā vienlaicīgi ar Ministru kabineta noteikumiem par studiju programmu licencēšanu. |
| 2. | Atbildīgā institūcija | Izglītības un zinātnes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Izglītības un zinātnes ministrija nosūtījusi projektu viedokļa sniegšanai Latvijas Koledžu asociācijai, Latvijas Studentu apvienībai, Rektoru padomei un Akadēmiskās informācijas centram. |
| 2. | Sabiedrības līdzdalība projekta izstrādē | Viedokli par projektu sniegusi Latvijas Studentu apvienība, Latvijas Koledžu asociācija, Rektoru padome, Akadēmiskās informācijas centrs, Augstākās izglītības padome, Latvijas Tirdzniecības un rūpniecības kamera, Privāto augstskolu asociācija un Latvijas Neatkarīgā izglītības un zinātnes apvienība. |
| 3. | Sabiedrības līdzdalības rezultāti | Akadēmiskās informācijas centrs ir sniedzis iebildumus, no kuriem būtiskākie ir par to, ka nepieciešams skaidrot, kā paredzēta pāreja uz projekta 1.pielikumā minētajiem studiju virzieniem. Ņemot vērā institūciju iebildumus, studiju virzienu saraksts tiek atstāts kā tas šobrīd ir spēkā ar vairākiem izņēmumiem. Pāreja uz šiem studiju virzieniem skaidrota šīs anotācijas I sadaļas 2.punktā.  Augstākās izglītības padomes iebildums un Latvijas Studentu apvienības iebildums par to, ka nav skaidrs, kas notiek ar studiju programmām, kuras ir saņēmušas vērtējumu “neapmierinoši”, ir ņemts vērā, skaidrojot, ka augstskolām un koledžām ir divas iespējas, ko darīt ar tādām studiju programmām, kuras nav tikušas iekļautas akreditētā studiju virzienā, jo saņēmušas vērtējumu “neapmierinoši”. Pirmā iespēja ir lūgt atņemt studiju programmas licenci saskaņā ar Augstskolu likuma 55.2 panta astotās daļas 9.punktā (redakcijā, kas stāsies spēkā 2019.gada 1.janvārī) noteikto. Otrā iespēja ir turpināt īstenot studiju programmu, veicot tajā uzlabojumus. Kad trūkumi studiju programmas īstenošanā novērsti, iesniegt iesniegumu studiju virziena novērtēšanai un secīgi studiju virziena akreditācijai.  Latvijas Koledžu asociācija ir izteikusi tikai priekšlikumus, no kuriem būtiskākie ir priekšlikums paredzēt, ka studiju virzienu var akreditēt uz trīs gadiem, nevis diviem gadiem, kas nav ņemts vērā, jo divi gadi ir optimāls termiņš trūkumu novēršanai un atkārtotai akreditācijai. Latvijas Koledžu asociācijas un Privāto augstskolu asociācijas priekšlikums un Latvijas Tirdzniecības un rūpniecības kameras un Latvijas Studentu apvienības iebildums par augstskolas vai koledžas tiesībām izteikt iebildumus par Izglītības un zinātnes ministrijas izvēlēto Eiropas augstākās izglītības kvalitātes nodrošināšanas reģistrā iekļauto kvalitātes nodrošināšanas aģentūru ārpuskārtas studiju virziena akreditācijas gadījumā nav ņemts vērā, jo Izglītības un zinātnes ministrijai nav tiesības iebilst pret augstskolas vai koledžas izvēli, līdz ar to nav pamatoti iebilst pret Izglītības un zinātnes ministrijas izvēli, kā arī augstskolas un koledžas izvēlei un Izglītības un zinātnes ministrijas izvēlei ir vieni kritēriji. Latvijas Koledžu asociācijas priekšlikums par studiju virziena “Jūrniecība” ieviešanu ir ņemts vērā un projekta 1.pielikumā ir ietverts studiju virziens „Jūrniecība”.  Latvijas Studentu apvienība ir izteikusi iebildumus, no kuriem būtiskākais ir iebildums par projekta 1.pielikumu, kas ir ņemts vērā, jo studiju virzienu saraksts tiek atstāts tāds, kāds tas šobrīd ir ar dažiem izņēmumiem, kur nozare ir norādījusi uz citu studiju virzienu nepieciešamību. Latvijas Studentu apvienības un Rektoru padomes iebildums par to, ka nav skaidrs, kā notiks pāreja uz projekta 1.pielikumā noteiktajiem studiju virzieniem, ir ņemts vērā, skaidrojot, ka pāreja notiks pakāpeniski atbilstoši studiju virzienu akreditācijas grafikam.  Latvijas Tirdzniecības un rūpniecības kameras un Rektoru padomes iebildums par to, ka studiju virzienu “Vides aizsardzība” nevar iekļaut studiju virzienā “Ģeogrāfijas un zemes zinātnes”, ir ir ņemts vērā, jo ir izveidots studiju virzieni paliek tādi, kādi šobrīd ir spēkā ar dažiem izņēmumiem, kur šis studiju virziens nav kā izņēmums.  Privāto augstskolu asociācija ir izteikusi tikai priekšlikumus, no kuriem būtiskākais ir svītrot projekta 12.punkta pēdējo teikumu un projekta 14.punktu, kas nav ņemts vērā, jo ir nepieciešams noteikt kritērijus Eiropas augstākās izglītības kvalitātes nodrošināšanas reģistrā iekļautas kvalitātes nodrošināšanas aģentūras izvēlei. Privāto augstskolu asociācijas priekšlikums svītrot projekta 16., 17., 18., 19.punktu un precizēt projekta 20., 30.un 31.punktu nav ņemts vērā, jo jau šobrīd Eiropā ir vairākas valstis, kas ir noteikušas, ka citu valstu Eiropas augstākās izglītības kvalitātes nodrošināšanas reģistrā iekļautas kvalitātes nodrošināšanas aģentūras var darboties attiecīgajā valstī, ja ievēro attiecīgās valsts noteiktos kritērijus, līdz ar to arī Latvijā tā var darīt.  Rektoru padome ir sniegusi tikai iebildumus, no kuriem būtiskākie ir par to, ka nav nepieciešams projektā noteikt prasības, pēc kurām novērtēt studiju virzienus un studiju programmas, jo tos jau nosaka Standarti un vadlīnijās kvalitātes nodrošināšanai Eiropas augstākās izglītības telpā, kas nav ņemts vērā, jo jau šobrīd Eiropā ir vairākas valstis, kas ir noteikušas, ka citu valstu Eiropas augstākās izglītības kvalitātes nodrošināšanas reģistrā iekļautas kvalitātes nodrošināšanas aģentūras var darboties attiecīgajā valstī, ja ievēro attiecīgās valsts noteiktos kritērijus, līdz ar to arī Latvijā tā var darīt. Kā arī Standarti un vadlīnijas kvalitātes nodrošināšanai Eiropas augstākās izglītības telpā ir vispārīgi nosacījumi, kas ir jāiekļauj savos normatīvajos aktos, interpretējot atbilstoši katras valsts iekšējai kārtībai, bet saglabājot kopīgi atbalstītos principus. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Augstskolas un koledžas, Akadēmiskās informācijas centrs, Eiropas augstākās izglītības kvalitātes nodrošināšanas reģistrā iekļauta kvalitātes nodrošināšanas aģentūra, Studiju kvalitātes komisija, Apelācijas komisija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Izglītības un zinātnes ministra vietā –

labklājības ministrs Jānis Reirs

Valsts sekretāre Līga Lejiņa

L.Upīte, 67047816

[Linda.Upite@izm.gov.lv](mailto:Linda.Upite@izm.gov.lv)

A.Depkovska, 67047772

[Anita.depkovska@izm.gov.lv](mailto:Anita.depkovska@izm.gov.lv)